РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 320-4241/13

25. јануар 2013. године

Б е о г р а д

ПРЕДСЕДНИКУ НАРОДНЕ СКУПШТИНЕ

 На основу чл. 157. став 6. и 161. став 1. Пословника Народне скупштине ("Службени гласник РС", број 52/10), Одбор за пољопривреду, шумарство и водопривреду подноси на Предлог закона о подстицајима у пољопривреди и руралном развоју следеће амандмане:

АМАНДМАН I

У члану 17. став 1. тачка 2) након подтачке 8)) додају се подтачке (9), (10) и (11) које гласе:

 (9) квалитетне приплодне матице риба шарана;

 (10) квалитетне приплодне матице риба пастрмке;

 (11) производња конзумне рибе.

Образложење

 С обзиром да законом до сада нису предвиђени подстицаји за производњу у аквакултури, неопходно је исте увести, како би се поспешио развој ове гране и повећала њена конкурентност.

АМАНДМАН II

У члану 20. став 1. тачка 3) мења се и гласи:

3) извршило обележавање и регистрацију грла, односно кошница пчела у Централној бази, осим за јагњад и рибе;

У истом члану ставу 1) после тачке 4) уводи се нова тачка 5) која гласи:

5) пријавило површине под рибњацима уколико остварује подстицаје из члана 17. став 1. тачка 2) подтачке (9), (10) и (11).

У истом члану став 2) мења се и гласи:

"лице из става 1. овог члана за коришћење подстицаја у сточарству за квалитетна приплодна грла из члана 17. става 1. тачка 2) подтач. (1), (3), (4), (9) и (10), поред услова из става 1. овог члана мора да испуни услов да су та грла пријављена на његовом пољопривредном газдинству под контролом правних лица овлашћених за послове селекције - одгајивачке организације, у складу са законом којим се уређује сточарство и да се користе за производњу млека и меса или служе за даљу репродукцију на његовом пољопривредном газдинству".

Образложење

 С обзиром да се у закон уводи и област производње рибе, за исту је неопходно прописати услове за остваривање подстицаја, а у Централној бази се не воде подаци о обележеним рибама. Такође је неопходно прописати услове за остваривање подстицаја, који су специфични за ову производњу. Овај додатни услов не треба да важи за друге врсте животиња, те је стога наглашено да се он односи само на произвођаче, који се баве производњом у аквакултури. С обзиром да су у члану 17. став 1. тачка 2) уведене нове подтачке (9) и (10), које се односе на гајење квалитетних приплодних матица риба, исте је потребно обрадити на начин како је то предвиђено и за друге врсте квалитетних приплодних животиња.

АМАНДМАН III

Након члана 28. уводе се нови наслови и нови чланови 29, 30. и 31, који гласе:

**"Квалитетне приплодне матице риба шарана**

Члан 29.

 Подстицаји за квалитетне приплодне матице риба шарана утврђују се у минималном износу од 500 динара по грлу".

 **"Квалитетне приплодне матице риба пастрмке**

Члан 30.

 Подстицаји за квалитетне приплодне матице риба пастрмке утврђују се у минималном износу од 300 динара по грлу".

**"Производња конзумне рибе**

Члан 31.

 Подстицаји за производњу конзумне рибе се остварује у минималном износу од 7 динара по килограму произведене конзумне рибе".

Образложење

 С обзиром да је предложена измена члана 17. који набраја подстицаје за производњу, исти је у делу у ком су предвиђене измене неопходно детаљније прецизирати, на начин како је то урађено за друге врсте домаћих животиња.

АМАНДМАН IV

У члану 40. став 4. после речи "одгајивачка организација" додају се речи: "и организација са посебним овлашћењима".

Образложење

 С обзиром да је по Закону о сточарству ("Сл. гласник РС", бр. 41/09) предвиђено да су субјекти у сточарству, који обављају послове ради спровођења одгајивачког програма одгајивачке организације и организације са посебним овлашћењима у складу са својим делокругом рада, исте је неопходно укључити као кориснике подстицаја и у тексту овог закона.

|  |  |  |
| --- | --- | --- |
|  |  | ПРЕДСЕДНИК ОДБОРАДушан Петровић |